Predlog DIREKTIVA EVROPSKEGA PARLAMENTA IN SVETA o spremembi Direktive Sveta 1999/37/ES o dokumentih za registracijo vozil /* COM/2012/0381 final - 2012/0185 (COD) */





OBRAZLOŽITVENI MEMORANDUM 1. OZADJE PREDLOGA · Razlogi za predlog in njegovi cilji Cilj „svežnja o tehničnih pregledih“ je podpreti in izvrševati tehnične preglede motornih vozil in njihovih priklopnih vozil za povečanje varnosti v cestnem prometu in varstva okolja. Namen predloga je prispevati k uresničitvi cilja glede zmanjšanja števila smrtnih žrtev v cestnem prometu za polovico do leta 2020, kot je določeno v Usmeritvah politike na področju varnosti v cestnem prometu v obdobju 2011–2020[1]. Predlog bo prispeval tudi k zmanjšanju emisij v cestnem prometu, ki so povezane s slabim vzdrževanjem vozil. Cilj predloga v tem okviru je izboljšanje izvrševanja ureditve tehničnih in cestnih pregledov, zlasti kadar tehnično stanje vozila predstavlja neposredno tveganje za varnost v cestnem prometu, in sicer z ukrepi, kot je začasen odvzem ali trajni preklic registracije vozila. · Splošno ozadje Preden se vozilo lahko da na trg, mora izpolnjevati vse ustrezne zahteve glede homologacije ali posamične odobritve, s čimer se zagotovi optimalna raven varnosti in okoljskih standardov. Obveznost vsake države članice je, da prvič registrira vsako vozilo, ki je pridobilo evropsko homologacijo na podlagi „potrdila o skladnosti“, ki ga izda proizvajalec vozila. Ta registracija pomeni uradno dovoljenje za uporabo na javnih cestah in uveljavlja različne roke za uvedbo različnih zahtev za vozila. Po tej homologaciji morajo cestna vozila redno opravljati tehnični pregled. Cilj teh pregledov je zagotoviti, da so avtomobili na cesti še naprej tehnično brezhibni in varni ter da ne predstavljajo nevarnosti vozniku in drugim udeležencem v prometu. Pri avtomobilih se zato preverja, ali so v skladu z določenimi zahtevami, na primer v zvezi z varnostjo in varstvom okolja, kakor tudi z zahtevami o naknadnem opremljanju. Vozila za prevoz blaga z maso obremenjenega vozila nad 3,5 tone in vozila za prevoz potnikov s prostorom za več kot 8 oseb, morajo zaradi svoje redne in intenzivne uporabe zlasti v komercialne namene opraviti dodatne nenapovedane cestne preglede tehnične brezhibnosti, v okviru katerih se preverja njihova skladnost z okoljskimi in tehničnimi zahtevami kadar koli in kjer koli v EU. V času življenjske dobe vozila se lahko zanj zahteva ponovna registracija zaradi spremembe lastništva ali prenosa v drugo državo članico za namen trajne uporabe. Podobno je treba uvesti določbe o postopku registracije vozil, da se zagotovi, da se vozila, ki predstavljajo takojšnje tveganje za varnost v cestnem prometu, ne uporabljajo na cesti. Cilj registracije vozila je odobriti začetek uporabe vozila v cestnem prometu. Ta odobritev je razvidna s pritrditvijo registrske tablice na vozilo in izdajo potrdila o registraciji. · Veljavne določbe na področju, na katero se nanaša predlog Predlog bo spremenil obstoječe zahteve, ki so določene v obstoječem zakonodajnem okviru, povezanim z dokumenti o registraciji vozil[2]. Predlog v primerjavi z obstoječim aktom določa natančnejše opredelitve pojma kraja registracije vozil, odvzema in preklica registracije. Določa tudi nove zahteve glede elektronskih registrov registracij vozil in nadaljnjega spremljanja obvestil, povezanih z rezultati tehničnih pregledov, ponovno registracijo in razrezom vozil. · Usklajenost z drugimi politikami in cilji Unije Predlog je skladen s ciljem EU glede doseganja večje varnosti v cestnem prometu, ki je opisan v beli knjigi o prometu[3], usmerjen pa je v izvajanje posebne strategije, povezane z varnejšimi vozili, iz Usmeritev politike na področju varnosti v cestnem prometu v obdobju 2011–2020. Predlog je skladen tudi s priporočili, povezanimi s ponovnim zagonom enotnega trga, kot je določeno v Montijevem poročilu iz maja 2010[4], na področju zmanjševanja upravnih ovir pri čezmejnem pretoku rabljenih avtomobilov. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA · Posvetovanje z zainteresiranimi stranmi Metode posvetovanja Komisija se je pri pripravi predloga svežnja o tehničnih pregledih posvetovala z zainteresiranimi stranmi na več načinov: – organizirano je bilo splošno spletno posvetovanje, ki je zajelo vse vidike predloga; – posvetovanja s strokovnjaki in zainteresiranimi stranmi so potekala v okviru delavnic; – opravljena je bila študija prihodnjih možnosti za opravljanje tehničnih pregledov v Evropski uniji, da bi se opredelili možni ukrepi in pripravilo orodje za analizo stroškov in koristi, povezano z učinki tehničnih pregledov. Povzetek in upoštevanje odgovorov Med spletnim posvetovanjem so zainteresirane strani izpostavile več vprašanj. Ocena učinka, ki je priložena temu predlogu, izčrpno obravnava izpostavljena vsebinska vprašanja in preučuje, kako so bila upoštevana. Spletno javno posvetovanje je potekalo od 29. 7. 2010 do 24. 9. 2010. Komisija je prejela 9 653 odzivov od državljanov, organov držav članic, dobaviteljev opreme, centrov za izvajanje tehničnih pregledov, združenj avtomehanikov in proizvajalcev vozil. Rezultati so na voljo na spletni strani http://ec.europa.eu/transport/road_safety/take-part/public-consultations/pti_en.htm. · Zbiranje in uporaba strokovnih mnenj Zadevna znanstvena/strokovna področja Predlog je zahteval oceno različnih možnosti politike pa tudi povezanih gospodarskih, družbenih in okoljskih vplivov. Uporabljena metodologija Zunanji svetovalec (Europe Economics) je opravil študijo vplivov različnih možnosti politike z uporabo več znanstvenih in ocenjevalnih poročil, zlasti z viri modelov in podatkov za monetizacijo stroškov in koristi različnih možnosti politike. Študije, ki so se uporabljale v največji meri, vključujejo: – Poročilo Komisije Svetu in Evropskemu parlamentu o uporabi Direktive 2000/30/ES Evropskega parlamenta in Sveta z dne 6. junija 2000 o cestnem pregledu tehnične brezhibnosti gospodarskih vozil, ki vozijo v Skupnosti, s strani držav članic – Obdobji poročanja 2005–2006 in 2007–2008 (COM(2010) 754 final), – AUTOFORE (2007), – „MOT Scheme Evidence-base“, Ministrstvo za promet (Združeno kraljestvo, 2008), – Poročilo organizacije Dekra o varnosti v cestnem prometu 2008 – Strategije za preprečevanje nesreč na cestah Evrope, – Poročilo organizacije Dekra o varnosti v cestnem prometu v zvezi s tovornjaki 2009, – Poročilo organizacije Dekra o varnosti v cestnem prometu v zvezi z motornimi kolesi 2010 – Poročila TÜV 2009 / 2010. Sredstva za javno objavo strokovnih nasvetov Vsa zaključena in potrjena raziskovalna poročila so ali bodo na voljo na spletni strani GD za mobilnost in promet. · Ocena učinka Za namen glavnih vidikov predloga so bile preučene naslednje možnosti: (a) pristop „brez spremembe politike“ je referenčni primer, s katerim se primerjajo učinki drugih možnosti politike. S to možnostjo bi se ohranil sedanji pravni okvir EU. Prav tako ne bi bilo kratkoročne prilagoditve tehnične priloge k Direktivi 2009/40/ES, saj je bila slednja nazadnje spremenjena v komitološkem postopku (z Direktivo 2010/48/EU). Področje uporabe in pogostost tehničnih pregledov se torej ne bo spremenil in sprejeti ne bodo nikakršni nadaljnji ukrepi v zvezi z izmenjavo podatkov. Še naprej ne bo okvira za izmenjavo podatkov; (b) „pristop s pravno nezavezujočimi akti“ bi vseboval boljše izvajanje in boljše spremljanje uporabe obstoječe zakonodaje. Ta možnost ne bi uvedla nove zakonodaje, prišlo pa bi do novih in večjih prizadevanj na strani Komisije za izboljšanje standardov pregledov in izvrševanja, kakor tudi do ukrepov za spodbujanje izmenjave podatkov; (c) „zakonodajni pristop“ bi temeljil na dveh sestavnih delih. – Za izpolnitev posebnega cilja glede povečanja varnosti vozil na cesti je namen prvega sestavnega dela poostriti minimalne standarde EU za redne tehnične preglede vozil in nepričakovane cestne preglede tehnične brezhibnosti ter opredeliti obvezne standarde. To je bistvenega pomena zato, da se zaradi pomanjkljivosti v sistemu ne zmanjša učinkovitost izvrševanja tehničnih pregledov v celoti. – Za izpolnitev posebnega cilja glede zagotavljanja razpoložljivosti potrebnih podatkov za tehnične preglede in podatkov o tehničnih pregledih, bi drugi sestavni del celovite ureditve v drugi fazi vključeval možno vzpostavitev usklajenega sistema EU za izmenjavo podatkov, ki bi povezoval obstoječe baze podatkov in s tem izboljšal učinkovitost izvajanja svežnja EU o tehničnih pregledih. 3. PRAVNI ELEMENTI PREDLOGA · Povzetek predlaganega ukrepa Predlog opredeljuje odvzem in preklic registracij. Ta ukrep zagotavlja, da vozila, ki zaradi nevarnih okvar predstavljajo neposredno tveganje za varnost v cestnem prometu, po odvzemu njihove registracije ne bodo smela na cesto, dokler uspešno ne opravijo drugega tehničnega pregleda. Vozila naj ne bi ponovno opravljala postopka registracije po preklicu odvzema, da se zmanjša upravno breme. Poleg tega predlog uvaja stopnjo samodejnosti, po kateri se prvotna registracija vozil, ki se ponovno registrirajo v drugi državi članici, samodejno razveljavi. S tem se je mogoče izogniti vzporednim registracijam enega vozila v različnih državah članicah. Obveznost izvajanja rednih tehničnih pregledov velja za državo članico, v kateri je bilo vozilo registrirano. Zato bi vzporedne registracije enega vozila v različnih državah članicah pomenile, da bi na vozilu v teh različnih državah članicah bilo treba opraviti tudi tehnične preglede. Registracije vozil, ki jih je treba po rednem tehničnem pregledu razrezati, in vozil, ki so označena kot izrabljena vozila, se prekličejo po obvestilu o pregledu. Predlog uvaja tudi vzpostavitev elektronskih registrov registracij, ki vsebujejo vse podatke, povezane z registracijo vozila. Ker je na potrdilih o registraciji natisnjen samo del teh podatkov, bo za namene tehničnih pregledov omogočen dostop do njih. Register omogoča nadaljnje spremljanje podatkov po poslanem obvestilu o rezultatih tehničnega pregleda, ponovni registraciji in razrezu vozila. Komisija je pooblaščena, da z delegiranimi akti dopolni priloge ob upoštevanju razvoja zakonodaje EU o homologaciji v zvezi z vsebino potrdil o skladnosti ter zaradi tehničnega napredka. · Pravna podlaga Pravna podlaga tega predloga je člen 91 Pogodbe o delovanju Evropske unije. · Načelo subsidiarnosti Načelo subsidiarnosti se uporablja, če predlog ni v izključni pristojnosti Unije. Države članice ne morejo zadovoljivo doseči ciljev predloga zaradi naslednjih razlogov: države članice na različne načine izpolnjujejo obstoječe zahteve, pri čemer prihaja do neskladnosti pri izvrševanju ureditve tehničnih in cestnih pregledov, kar negativno vpliva na varnost v cestnem prometu in notranji trg. Da bi pretok informacij o registraciji vozil med državami članicami potekal brezhibno, so potrebni registri registracij, katerih vsebina bo usklajena med vsemi državami članicami. Predlog je zato skladen z načelom subsidiarnosti. · Načelo sorazmernosti Predlog je skladen z načelom sorazmernosti iz naslednjih razlogov. Kot kaže ocena učinka, je predlog sklade z načelom sorazmernosti, saj ne presega tistega, kar je potrebno za doseganje ciljev, povezanih z izboljšanjem varnosti v cestnem prometu in varstva okolja, z izvrševanjem ureditve tehničnih pregledov ter ustvarjanjem ustreznega okvira za brezhiben pretok informacij. · Izbira instrumentov Predlagani instrument: sprememba obstoječe direktive. Uporaba spremembe obstoječe direktive velja za ustrezno. 4. PRORAČUNSKE POSLEDICE Predlog ne vpliva na proračun Unije. 2012/0185 (COD) Predlog DIREKTIVA EVROPSKEGA PARLAMENTA IN SVETA o spremembi Direktive Sveta 1999/37/ES o dokumentih za registracijo vozil EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije in zlasti člena 91 Pogodbe, ob upoštevanju predloga Evropske komisije, po predložitvi osnutka zakonodajnega akta nacionalnim parlamentom, ob upoštevanju mnenja Evropskega ekonomsko-socialnega odbora[5], ob upoštevanju mnenja Odbora regij[6], v skladu z rednim zakonodajnim postopkom, ob upoštevanju naslednjega: (1) Tehnični pregledi so del širše ureditve, ki zagotavlja varno in okoljsko sprejemljivo stanje vozil ves čas njihove uporabe. Ta ureditev bi morala zajemati tehnične preglede vseh vozil in cestne preglede tehnične brezhibnosti vozil, ki se uporabljajo za dejavnosti komercialnega cestnega prevoza, ter določbe o postopku registracije vozil, ki bi zagotavljale, da se vozila, ki predstavljajo takojšnje tveganje za varnost v cestnem prometu, ne bi uporabljala na cesti. (2) Registracija vozil omogoča njihovo uporabo na javnih cestah. Direktiva 1999/37/ES z dne 29. aprila 1999 o dokumentih za registracijo vozil[7] se uporablja samo za dodelitev registracije za vozila. Kljub temu bi zlasti v primerih, ko bi uporaba vozila na javnih cestah povzročila tveganje zaradi tehničnega stanja vozila, moralo biti mogoče odvzeti registracijo za določen čas. Vozila naj ne bi ponovno opravljala postopka registracije po preklicu odvzema, da se zmanjša upravno breme, ki je posledica odvzema registracije. (3) Uvesti bi bilo treba možnost razveljavitve registracije vozila, kadar je vozilo na primer ponovno registrirano v drugi državi članici ali kadar je razstavljeno in razrezano. (4) Da bi se zmanjšalo upravno breme in omogočila lažja izmenjava podatkov med državami članicami, bi bilo treba podatke o vozilu hraniti v nacionalnih registrih. (5) Kadar se med tehničnim pregledom ugotovijo nevarne pomanjkljivosti, bi morali pristojni organi odvzeti registracijo, dokler se na vozilu ne opravi nov tehnični pregled. (6) Za dopolnitev te direktive z dodatnimi tehničnimi podrobnostmi bi bilo treba na Komisijo prenesti pooblastila za sprejemanje aktov v skladu s členom 290 Pogodbe o delovanju Evropske unije, in sicer za namen dopolnjevanja prilog ob upoštevanju razvoja zakonodaje ES o homologaciji v zvezi z vsebino certifikatov o skladnosti ter zaradi tehničnega napredka. Zlasti je pomembno, da Komisija med svojim pripravljalnim delom opravi ustrezna posvetovanja, tudi na ravni strokovnjakov. Komisija bi morala pri pripravi in oblikovanju delegiranih aktov zagotoviti, da so ustrezni dokumenti predloženi Evropskemu parlamentu in Svetu sočasno, pravočasno in na ustrezen način. (7) V skupni politični izjavi o obrazložitvenih dokumentih z dne 28. septembra 2011 so se države članice in Komisija zavezale, da bodo obvestilu o ukrepih za prenos v upravičenih primerih priložile en ali več dokumentov, v katerih bo pojasnjeno razmerje med sestavnimi deli direktive in pripadajočimi deli nacionalnih instrumentov za prenos. Zakonodajalec meni, da je predložitev takšnih dokumentov v primeru te direktive upravičeno – SPREJELA NASLEDNJO DIREKTIVO: Člen 1 Direktiva 1999/37/ES se spremeni: 1. določbe iz odstavka 1 člena 1 se nadomestijo z naslednjim: „Ta direktiva velja za dokumente za registracijo vozil, ki jih uporabljajo države članice.“; 2. v člen 2 se dodata naslednji točki: „(e) „odvzem registracije“ pomeni omejeno obdobje, v katerem vozilo ni odobreno za uporabo v cestnem prometu, ki ne vključuje novega postopka registracije; (f) „razveljavitev registracije“ pomeni trajno razveljavitev odobritve vozila za uporabo v cestnem prometu, ki vključuje nov postopek registracije.“; 3. členu 3 se doda naslednji odstavek: „4. Države članice hranijo podatke o vseh vozilih, ki so registrirana na njihovem ozemlju, v elektronskem registru. Podatki v tem registru vsebujejo vse elemente v skladu s Prilogo I ter rezultate obveznih tehničnih pregledov v skladu z Uredbo XX/XX/XX [o rednih tehničnih pregledih]. Države članice zagotovijo dostop do tehničnih podatkov o vozilih pristojnim organom, ki so vključeni v tehnične preglede, ali centrom za izvajanje tehničnih pregledov.“; 3. vstavi se naslednji člen: „Člen 3a 1. Kadar organ države članice za registracijo vozil prejme obvestilo o tehničnem pregledu, ki kaže, da so bile pri vozilu ugotovljene nevarne pomanjkljivosti v skladu s členom 7 Uredbe XX/XX/XX [o rednih tehničnih pregledih], se registracija odvzame in opravi dodaten tehnični pregled. Odvzem velja do takrat, ko vozilo uspešno opravi nov tehnični pregled. Ob uspešnem zaključku tehničnega pregleda organ za registracijo vozil nemudoma ponovno odobri vozilo za uporabo v cestnem prometu. 2. Kadar organ države članice za registracijo vozil prejme obvestilo, da je bilo vozilo obravnavano kot izrabljeno vozilo v skladu z Direktivo 2000/53/ES[8], se registracija razveljavi, ta podatek pa se vnese v elektronski register države članice.“; 4. členu 5 se doda naslednji odstavek: „3. Država članica razveljavi registracijo vozila na svojem ozemlju, kadar prejme obvestilo, da je bilo to vozilo ponovno registrirano v drugi državi članici.“; 5. člena 6 in 7 se nadomestita z naslednjim: „Člen 6 Delegirani akti Komisija je v skladu s členom 7 pooblaščena za sprejemanje delegiranih aktov za namen prilagajanja prilog tehničnemu napredku. Člen 7 Izvajanje pooblastila 1. Pooblastilo za sprejetje delegiranih aktov se Komisiji podeli pod pogoji iz tega člena. 2. Pooblastilo iz člena 6 se podeli za nedoločen čas od datuma začetka veljavnosti te uredbe. 3. Prenos pooblastila iz člena 6 lahko Evropski parlament ali Svet kadar koli prekliče. S sklepom o preklicu pooblastila preneha veljati pooblastilo iz navedenega sklepa. Sklep začne veljati dan po objavi v Uradnem listu Evropske unije ali na dan, ki je v njem naveden. Odločitev ne vpliva na veljavnost že veljavnih delegiranih aktov. 4. Komisija takoj po sprejetju delegiranega akta o tem hkrati obvesti Evropski parlament in Svet. 5. Delegirani akt, sprejet v skladu s členom 6, začne veljati le, če temu Evropski parlament ali Svet ne nasprotujeta v dveh mesecih od uradnega obvestila, ki ga prejmeta v zvezi z navedenim aktom, ali če pred iztekom navedenega roka Evropski parlament in Svet oba uradno obvestita Komisijo, da sprejetju akta ne nameravata nasprotovati. Na pobudo Evropskega parlamenta ali Sveta se navedeni rok podaljša za dva meseca.“ Člen 2 Prenos 1. Države članice najpozneje do [XXXX] sprejmejo in objavijo zakone in druge predpise, potrebne za uskladitev s to direktivo. Besedilo navedenih določb nemudoma sporočijo Komisiji. Naveden določbe začnejo uporabljati [36 mesecev po začetku veljavnosti te direktive]. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice. 2. Države članice sporočijo Komisiji besedilo temeljnih predpisov nacionalne zakonodaje, sprejetih na področju, ki ga ureja ta direktiva. Člen 3 Začetek veljavnosti Ta direktiva začne veljati dvajseti dan po objavi v Uradnem listu Evropske unije. Člen 4 Naslovniki Ta direktiva je naslovljena na države članice. V Bruslju, Za Evropski parlament Za Svet predsednik predsednik [1] COM(2010) 389 final. [2] Direktiva Sveta 1999/37/ES z dne 29. aprila 1999 o dokumentih za registracijo vozil, kakor je bila spremenjena. [3] COM(2011) 144 final. [4] http://ec.europa.eu/internal_market/strategy/docs/monti_report_final_10_05_2010_sl.pdf. [5] UL C, str . [6] UL C, str . [7] UL L 138, 1.6.1999, str. 57. [8] UL L 269, 21.10.2000, str. 34.